b'\n_START_ARTICLE_\nAsker\xc3\xb8d (Greve Strand)\n_START_SECTION_\nHistorie\n_START_PARAGRAPH_\nAsker\xc3\xb8d blev projekteret og opf\xc3\xb8rt i midten af 1970\'erne, omtrent samtidig med de n\xc3\xa6rliggende Hundige Station og Hundige StorCenter, som svar p\xc3\xa5 den akutte mangel p\xc3\xa5 boliger og arbejdskraft i \xc3\xa5rtierne efter 2. verdenskrig: Bygningerne rummede oprindeligt ca. 600 lejligheder, n\xc3\xa5ede "kun" op til 2. sals h\xc3\xb8jde, og havde et "sydeurop\xc3\xa6isk" pr\xc3\xa6g med flade tage, og vinduer og d\xc3\xb8re i plan med v\xc3\xa6ggenes indersider._NEWLINE_De flade tage viste sig at v\xc3\xa6re s\xc3\xa5rbare overfor det fugtige danske klima, s\xc3\xa5 i l\xc3\xb8bet af de f\xc3\xb8rste 15 \xc3\xa5r var der stadig flere problemer med ut\xc3\xa6tte tage og indtr\xc3\xa6ngende vand. I begyndelsen af 1990\'erne iv\xc3\xa6rksatte man et renoveringsprojekt der skulle udbedre en del af de flade tage, og s\xc3\xa6tte en helt ny tredjesal p\xc3\xa5 de \xc3\xb8vrige tage; derved steg antallet af lejligheder til over 700. Igen i 2010-2011 blev Asker\xc3\xb8d renoveret, idet alle toiletter i stue-, 1.-, og 2. etages lejligheder blev renoveret, samt tagterasser, indgangspartier, cykelskure, gadebelysning, de to institutioner Diget og Gr\xc3\xb8ften og Stamhuset._NEWLINE_Under et andet renovationsprojekt kort efter \xc3\xa5rtusindskiftet blev vinduer samt altan- og terrassed\xc3\xb8re udskiftet, der blev installeret individuelle m\xc3\xa5lere p\xc3\xa5 varme og elektricitet, og radiatortermostater blev udskiftet. Ved samme lejlighed blev der installeret datanet (internetforbindelse) i lejlighederne, og den hidtidige faldskakt til affald blev lukket og erstattet af containere til dagrenovationsaffald i vindfanget til hver enkelt opgang._NEWLINE_Disse containere blev imidlertid et yndet m\xc3\xa5l for brandstiftere, som kunne "arbejde" nogenlunde diskret og uset i vindfangene, med omkostningstunge brandskader til f\xc3\xb8lge. Ved en af disse episoder blev branden n\xc3\xa6ret kraftigt af store m\xc3\xa6ngder fedststof eller lignende i affaldet, og r\xc3\xb8gen herfra bredte sig til ventilationen ved et af vaskerierne \xe2\x80\x93 skaderne bel\xc3\xb8b sig denne gang til i omegnen af en million kroner, og f\xc3\xb8rte til en beslutning om at finde en anden affaldsordning._NEWLINE_Valget faldt p\xc3\xa5 Molok-systemet; nogle runde, delvis nedgravede containere, der i dag st\xc3\xa5r rundt omkring p\xc3\xa5 Asker\xc3\xb8ds sm\xc3\xa5 torve og pladser. Den sommer de blev installeret, var udpr\xc3\xa6get t\xc3\xb8r, s\xc3\xa5 i f\xc3\xb8rste omgang valgte man at spare p\xc3\xa5 funderingen. Den beslutning har man dog senere m\xc3\xa5ttet omg\xc3\xb8re, da voldsomme regnskyl de f\xc3\xb8lgende \xc3\xa5r "skubbede" de let funderede Molokker op af jorden._NEWLINE_Ud over h\xc3\xa6rv\xc3\xa6rk, bl.a. f\xc3\xb8romtalte ildsp\xc3\xa5s\xc3\xa6ttelser, har Asker\xc3\xb8d de seneste \xc3\xa5r oplevet et antal skudepisoder, prim\xc3\xa6rt som f\xc3\xb8lge af tr\xc3\xa6fninger mellem banderne Bloodz (tidligere Borhan-gruppen) fra Asker\xc3\xb8d og Black Cobra, der bl.a. holder til i den n\xc3\xa6rliggende bebyggelse Gersagerparken. Det har ad flere omgange (i 2007 og 2008) f\xc3\xb8rt til at politiet har indf\xc3\xb8rt en m\xc3\xa5neds Visitationszone i omr\xc3\xa5det, og boligselskabet har indf\xc3\xb8rt en nul-tolerance-politik, s\xc3\xa5ledes at hvis en beboer d\xc3\xb8mmes for vold eller h\xc3\xa6rv\xc3\xa6rk, bliver hele hans/hendes husstand opsagt.\n_START_SECTION_\nSort land\n_START_PARAGRAPH_\nAsker\xc3\xb8d er blevet beskrevet litter\xc3\xa6rt i Ahmad Mahmouds bog Sort land om sin opv\xc3\xa6kst i bydelen i en dansk-pal\xc3\xa6stinensisk familie, hvor "t\xc3\xa6sk i hjemmet, social kontrol og for\xc3\xa6ldre p\xc3\xa5 velf\xc3\xa6rdsydelser var en del af tilv\xc3\xa6relsen" if\xc3\xb8lge en af anmeldelserne.'